  ИА «Удмуртия» 12-тӥ гудырикошконэ Балезино ёросысь Кестым гуртын Касимовъёслэн выжы праздниксы нырысьсэ ортчиз. Отчы кунлэн пӧртэм улосвылъёсысьтыз 800-лэсь трос куноос вуизы. Арлыдыз шоры учкытэк. Кузь сюрес вылэ потыны дӥсьтӥз Эрнст Касимов но. Со пиеныз ӵош Москваысь лыктӥз. Воргорон трос аръёс ӵоже обороная промышленностьын ужаз, техника тодосъя кандидат луиз. Мынам анай-атае Кестымысь. Мон Ижкарын будӥ, 30 номеро школаын дышетски. Кестыме нырысьсэ вуылӥ 1947-тӥ арын, ӵапак ож бере. Эшшо песятаелэн валэз вылын ворттылӥ. Бигер кылэз песянаелы луыса гинэ тодӥсько. Тодам ваисько, Ижкаре анае доры куное ӵем вуылӥз Сахипджамал Гиззатуллина-Волжская. Со нырысетӥез тодмо бигер актриса. Туннэ ми выжыосмы понна туж данъяськиськомы. Нылылэн но милемын ӵош лыктэмез туж потэ вал. Со Америкаын улэ, жаляса верано, лыктэмез ӧз луы Эрнст КасимовУлосвылкуспо фестивалез ортчытыны луиз Удмуртиысь Бигеръёслэн йӧскалык лулчеберетъя улосвыл автономизы Татарстанысь лулчеберетъя министерстволэсь грантсэ утэмен. «Та малпан кӧня ке ар ӵоже ни бергаз. Одӥг интые вань Касимовъёсты люкам потэ вал, соос ог-огзэс мед адӟозы, историен тодматыны шуыса, Удмуртиын но кунысь мукет улосвылъёсын, кунгож сьӧрын улӥсь вань Касимовъёс выжыенызы асьме палъёсын герӟаськемын, одӥг адямилэсь — Касим князьлэсь — потэмын шуыса вераны. Со 16-тӥ даурын Коренное черкогуртын улӥз, Киров улосвылын. Бӧрысь выжыосыз татчы вуизы, Кестымез кылдытӥзы. Кестымысь потэмъёс мукет бигер гуртъёслы кутскон сётӥзы, Касимовъёс али но отын уло. Тани малпанмы быдэсмиз. Милям асьмелэсь вашкала историмес возьматэммы потэ вал, ваньмы одӥг выжыысь шуыса — со Чупчи бигеръёс, Коренное черкогурт, милям фамилимы вашкала шуыса возьматыны. Солы туж ӧжытэз оске. Фестивальлы дасяськон улсын бигер гуртъёсты кылдытӥсьёслэн родословнойзы кылдытэмын вал, со возьматэ, ваньмыз туала Касимовъёс ог-огзылы кыдёкысь ӵыжы-выжыос луо шуыса. Милям ужпуммы — егитъёс выжыоссэс мед тодозы», — пусйиз историк, праздникез огез радъясь Ильмир Касимов. Фото: vk.com (ВБалезино) © Выжы праздник быдэс нунал кыстӥськиз. Куноос Кӧльыёмувыр (Ахмади), Бектыш, Падера, Кестым бигер гуртъёсын улӥсьёсын дасям азбаръёсын куноятскизы, пӧртэм сиён-юонъёсты веръязы. Озьы ик мастер-классъёс ужазы, Ижысь, Глазкарысь, Сарапулысь, Можгаысь, Каракулино, Сьӧлта, Эгра, Юкаменск, Глаз, Дэбес ёросъёсысь коллективъёс концерт возьматӥзы. Вордскем гуртысьтыз сцена вылэ потӥз Татарстанысь камерной кун хорлэн солистэз Айнур Касимов но. Тегъёс: Мерлык Балезино Удмуртия история бигеръёс  